Yinsa khurutela owooza theenya yoori:
“Miiyo ki nuuru ya olumwenku;
otule anikilottaye khaneettetta n'yiiza,
ila oniiyana nuuru ya ohaayi.”
Mafwarizeewu khusala amuuza yoori:
“Weeyo ojilawela oshaahiti omwenyeweru.
Apho oshaahiti awo khahiyo wa khweele.”
Yinsa khuwaajipu araka:
“Hatha nkhama kintta ojilawela oshaahiti,
oshaahiti aka pi wa ookhweele,
maana kinjuwa ohali kilankhiyeewo na ohali kineettaawo.
Ila mweeyo khamwinjuwa ohali kilankhiyeewo wala ohali kineettaawo.
Ophuka weenu mweeyo pi wa phantte ya onaatamu;
ila miiyo akinimphuka hatha ntthu.
Hatha nkhama kintta ophuka,
ophuka waka pi wa khweele,
maana akiri otthome.
Kiina Paapa otule akirumiyeeyo.
Nkano zenu mweeyo yaatikhiwa yoori oshaahiti wa atthu awiri pi wa khweele.
Miiyo kinjilawela oshaahiti na Paapa otule akirumiyeeyo onikilawela oshaahiti.”
Aphano khumuuzela yoori:
“Papaawo aya ori vayi?”
Yinsa khuwaajipu yoori:
“Mweeyo khamwinikijuwa miiyo na khamwininjuwa Paapa,
eriwaka mwaari okijuwa,
mweetta onjuwa Paapa.”
Ye aalupiye mattakhuzi apa eettaka osomisa Nnyupa Woosifwiwamo,
kharipu ya puuro etile entthiwaamo zaakha.
Ila khina mmote ankholiyeeyo,
maana waari ohinafiye wakathi aya.
Yinsa onaakisela khaazi yawe na ofwalume
Yinsa khurutela olupa theenya yoori:
“Miiyo kintta olawa,
mweeyo mwinlawa mwakeekese na mwinfwa na twampi zenu.
Ohali kineettaawo mweeyo khamwinwahi ofiyawo.”
Aphano mayaahuuti khuuzelana yoori:
“Talili ye onttela ojuula?
Tiito anlupaaye yoori:
‘Ohali kineettaawo mweeyo khamwinwahi weettawo’?”
Yinsa khurutela olupa theenya yoori:
“Mweeyo mwa atthu a vathi attaapha;
miiyo ki wa otulu.
Mweeyo mwa voolumwenku;
ila miiyo aki wa voolumwenku.
Tiito kinlupaaye yoori mwinttela ofwa ntwampi mweenu.
Nkhama mweeyo khamwinkhupali yoori Miiyo Ti Miiyo,
weekhweele mwinttela ofwa ntwampi mweenu.”
Aphano khumuuzela Yinsa yoori:
“O paani weeyo?”
Yinsa khujipu yoori:
“Thanku omwanzo kawuuzani.
Kinaaye vitthu zawaatta zoolupa na ophuka monkoni wa mweeyo.
Ila otule akirumiyeeyo ti wa khweele na kinuuza olumwenku epile kinsiliyeeyo paasi.”
Yo khuhiweeleyi yoori Yinsa aari owuuza monkoni wa Paapa.
Aphano Yinsa khuri:
“Amana mweeyo mwinsifu Mwaana wa Pinaatamu,
mwintta ojuwa yoori Miiyo Ti Miiyo na akinretta hatha etthu ya matakhelo aka,
ila kinlupa etile Paapa akisomisiyeeyo.
Otule akirumiyeeyo ori vamote na miiyo,
ye khakilikheeni wiiya otthome,
maana wakhula wakathi kinretta etile enintuvelaaye.”
Alupiyeevo mattakhuzi apale,
atthu awaatta khumkhupali.